Document ID: 32014R0388

KOMISSION TÄYTÄNTÖÖNPANOASETUS (EU) N:o 388/2014,
annettu 10 päivänä huhtikuuta 2014,
tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 (1) ja erityisesti sen 9 artiklan 1 kohdan a alakohdan,
sekä katsoo seuraavaa:
(1)
Asetuksessa (ETY) N:o 2658/87 vahvistetaan tavaranimikkeistö, jäljempänä ’yhdistetty nimikkeistö’, joka on mainitun asetuksen liitteenä I.
(2)
Jäädytettyjen ja suolattujen turskafileiden (Gadus morhua, Gadus ogac, Gadus macrocephalus) luokittelu alanimikkeisiin 0304 71 10 ja 0304 71 90 (jäädytetyt fileet) tai alanimikkeisiin 0305 32 11 ja 0305 32 19 (suolatut fileet) on suurelta osin riippuvainen tuotteen suolapitoisuudesta.
(3)
Suolattu turska, joka tunnetaan yleisesti nimillä ”suolaturska” ja ”kapakala” on perinteinen tuote, jonka kokonaissuolapitoisuus on vähintään 12 painoprosenttia ja joka soveltuu ihmisravinnoksi ilman teollista lisäkäsittelyä. Tässä tapauksessa suolan tarkoituksena on imeytyä kalanlihaan tuotteen säilyvyysajan pidentämiseksi.
(4)
Kevyesti suolattujen (kokonaissuolapitoisuus tavallisesti noin 2 painoprosenttia, mutta joka tapauksessa alle 12 painoprosenttia) turskafileiden objektiiviset ominaisuudet ovat erilaiset, koska niiden tosiasiallinen ja pitkäaikainen säilyvyys on pitkälti riippuvainen jäädyttämisen kaltaisesta ulkoisesta lisäkäsittelystä.
(5)
Yhdistetyn nimikkeistön johdonmukaisen soveltamisen varmistamiseksi jäädytettyjen ja suolattujen turskafileiden luokittelun alanimikkeisiin 0304 71 10 ja 0304 71 90 tai alanimikkeisiin 0305 32 11 ja 0305 32 19 olisi sen vuoksi oltava riippuvainen käsittelystä, jolla varmistetaan tuotteen tosiasiallinen säilyminen. Tämä noudattaa unionin tuomioistuimen oikeuskäytäntöä, jossa käytettiin samaa arviointiperustetta kevyesti kuivatun ja kevyesti savustetun lihan luokittelussa (2).
(6)
Kevyesti suolattu turska olisi sen vuoksi luokiteltava alanimikkeeseen 0304 71 10 tai 0304 71 90, kun tuote on jäädytettävä sen pilaantumisen estämiseksi. Jos sitä vastoin tuotteen säilyminen varmistetaan suolalla, turskafileet olisi luokiteltava alanimikkeeseen 0305 32 11 tai 0305 32 19.
(7)
Sen vuoksi yhdistetyn nimikkeistön toisen osan 3 ryhmään olisi lisättävä lisähuomautus, jotta yhdistetyn nimikkeistön yhdenmukainen tulkinta varmistettaisiin kaikkialla unionissa.
(8)
Sen vuoksi asetuksen (ETY) N:o 2658/87 liitettä I olisi muutettava.
(9)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Lisätään asetuksen (ETY) N:o 2658/87 liitteessä I olevan yhdistetyn nimikkeistön toisen osan 3 ryhmään 1 lisähuomautus seuraavasti:
”1.
Turskafileitä (Gadus morhua, Gadus ogac, Gadus macrocephalus), joiden kokonaissuolapitoisuus on vähintään 12 painoprosenttia ja jotka soveltuvat ihmisravinnoksi ilman teollista lisäkäsittelyä, pidetään alanimikkeissä 0305 32 11 ja 0305 32 19 suolattuna kalana.
Jäädytetyt turskafileet, joiden kokonaissuolapitoisuus on alle 12 painoprosenttia, on kuitenkin luokiteltava alanimikkeeseen 0304 71 10 tai 0304 71 90, kun niiden tosiasiallinen ja pitkäaikainen säilyminen on pitkälti riippuvainen jäädyttämisestä.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 10 päivänä huhtikuuta 2014.

Labels: 3
17
14
6